b'\n_START_ARTICLE_\nEfektyvus altruizmas\n_START_PARAGRAPH_\nEfektyvus altruizmas\xc2\xa0\xe2\x80\x93 bandymas rasti efektyviausius b\xc5\xabdus daryti gera, pasitelkiant moksl\xc4\x85 ir analitin\xc4\xaf m\xc4\x85stym\xc4\x85. Didel\xc4\x97 dalis \xc5\xa1io visuomeninio jud\xc4\x97jimo nari\xc5\xb3 yra susitelk\xc4\x99 \xc4\xaf efektyviausi\xc5\xb3 labdar\xc5\xb3 radim\xc4\x85, r\xc4\x97mim\xc4\x85 ir vystym\xc4\x85, bet tie patys principai yra pritaikomi ir kitose srityse: moksle, politikoje, karjeros pasirinkime.\n_START_SECTION_\nNe\xc5\xa1ali\xc5\xa1kumas\n_START_PARAGRAPH_\nTarp efektyvi\xc5\xb3 altruist\xc5\xb3 yra paplitusi nuomon\xc4\x97, kad vertinant altruistini\xc5\xb3 veiksm\xc5\xb3 \xc4\xaftak\xc4\x85, vis\xc5\xb3 pasaulio \xc5\xbemoni\xc5\xb3 gerov\xc4\x97 tur\xc4\x97t\xc5\xb3 b\xc5\xabti laikoma vienodai svarbia. Filosofas ir efektyvus altruistas Piteris Singeris teigia:_NEWLINE_\xe2\x80\x9eMan nesvarbu ar \xc5\xbemogus kuriam padedu yra kaimyno vaikas, ar bengalas, gyvenantis u\xc5\xbe 10 000 myli\xc5\xb3, kurio vardo niekada nesu\xc5\xbeinosiu.\xe2\x80\x9c_NEWLINE_Nema\xc5\xbeai jud\xc4\x97jimo nari\xc5\xb3 taip pat mano, kad ateities kartos yra tiek pat svarbios kiek dabar gyvenantys \xc5\xbemon\xc4\x97s ir stengiasi suma\xc5\xbeinti \xc5\xbemonijos i\xc5\xa1nykimo rizik\xc4\x85. Kiti mano, jog svarbi ir gyv\xc5\xabn\xc5\xb3 gerov\xc4\x97 ir stengiasi suma\xc5\xbeinti j\xc5\xb3 patiriam\xc4\x85 kan\xc4\x8di\xc4\x85.\n_START_SECTION_\nNetiesioginiai metodai\n_START_PARAGRAPH_\nDaug \xc5\xbemoni\xc5\xb3 mano, kad geriausia yra pad\xc4\x97ti tiesiogiai. Pvz. dirbti labdaroje. Kadangi labdaros da\xc5\xbeniausiai randa jiems norin\xc4\x8di\xc5\xb3 dirbti \xc5\xbemoni\xc5\xb3, efektyv\xc5\xabs altruistai vertina labdaros darbuotojo \xc4\xaftak\xc4\x85 pagal tai, kiek jis yra geresnis darbuotojas nei kandidatas, kuris b\xc5\xabt\xc5\xb3 pasamdytas \xc4\xaf jo viet\xc4\x85. Remiantis \xc5\xa1iuo m\xc4\x85stymu, darbas labdaroje da\xc5\xbeniausiai atne\xc5\xa1a ma\xc5\xbeiau naudos nei gali pasirodyti i\xc5\xa1 pirmo \xc5\xbevilgsnio. Vietoje to, kai kurie efektyv\xc5\xabs altruistai stengiasi u\xc5\xbedirbti kuo daugiau pinig\xc5\xb3, kad gal\xc4\x97t\xc5\xb3 kuo daugiau paaukoti efektyvioms labdaroms.\n_START_SECTION_\nSkaidrumas\n_START_PARAGRAPH_\nLabdar\xc5\xb3 vertinimo organizacijos \xc4\xafvardija skaidrum\xc4\x85 kaip vien\xc4\x85 i\xc5\xa1 svarbiausi\xc5\xb3 kriterij\xc5\xb3. Pavyzd\xc5\xbeiui, GiveWell rekomenduojama labdara Against Malaria Foundation (liet. \xc4\xaestaiga prie\xc5\xa1 maliarij\xc4\x85), kuri platina lovoms skirtus tinklelius nuo uod\xc5\xb3, savo interneto puslapyje rodo vis\xc4\x85 finansin\xc4\x99 informacij\xc4\x85, sprendim\xc5\xb3 pagrindim\xc4\x85, visas gautas pinigines aukas, kur kiekvienos aukos pinigai buvo panaudoti, tinkleli\xc5\xb3 dalinimo nuotraukas ir video, vis\xc5\xb3 tinklelius gavusi\xc5\xb3 \xc5\xbemoni\xc5\xb3 apklausos rezultatus ir t. t.\n_START_SECTION_\nResurs\xc5\xb3 panaudojimo efektyvumas\n_START_PARAGRAPH_\nEfektyv\xc5\xabs altruistai stengiasi rasti labdaras, kurios padaryt\xc5\xb3 kuo didesn\xc4\x99 teigiam\xc4\x85 \xc4\xaftak\xc4\x85 u\xc5\xbe papildom\xc4\x85 praleist\xc4\x85 eur\xc4\x85. Pavyzd\xc5\xbeiui, sveikatos intervencijas galima lyginti pagal i\xc5\xa1gelb\xc4\x97tos gyvyb\xc4\x97s kain\xc4\x85. Pasaulio sveikatos organizacijos sukurtas matas DALY (d\xc4\x97l ligos ar ne\xc4\xafgalumo pakoreguoti gyvenimo metai) taip pat atsi\xc5\xbevelgia \xc4\xaf gydomos ligos intensyvum\xc4\x85 ir i\xc5\xa1vengto sirgimo trukm\xc4\x99._NEWLINE_Intervencij\xc5\xb3 \xc4\xaftaka da\xc5\xbeniausiai matuojama atliekant atsitiktini\xc5\xb3 im\xc4\x8di\xc5\xb3 eksperimentus, kurie laikomi \xe2\x80\x9eaukso standartu\xe2\x80\x9c medicinos moksliniuose tyrimuose. Kai kurios organizacijos t\xc4\x85 pa\xc4\x8dia metodik\xc4\x85 pritaiko tirdamos kurios intervencijos efektyviausiai suma\xc5\xbeina skurd\xc4\x85, gyv\xc5\xabn\xc5\xb3 kan\xc4\x8di\xc4\x85 ir pan._NEWLINE_Labdaros vertinamos pagal tai, kiek efektyviai jos panaudot\xc5\xb3 papildomus resursus ateityje, o ne pagal jau turim\xc5\xb3 resurs\xc5\xb3 panaudojimo efektyvum\xc4\x85.\n_START_SECTION_\nGyv\xc5\xabn\xc5\xb3 gerov\xc4\x97\n_START_PARAGRAPH_\nDaug efektyvi\xc5\xb3 altruist\xc5\xb3 mano, kad gyv\xc5\xabn\xc5\xb3 gerov\xc4\x97 taip pat yra svarbi ir kad yra efektyvi\xc5\xb3 b\xc5\xabd\xc5\xb3 suma\xc5\xbeinti j\xc5\xb3 kan\xc4\x8di\xc4\x85. Pagrindin\xc4\x97 efektyvaus altruizmo organizacija \xc5\xa1ioje srityje yra Animal Charity Evaluators (liet. gyv\xc5\xabn\xc5\xb3 labdar\xc5\xb3 vertintojai). \xc5\xa0i organizacija atrenka ir rekomenduoja pa\xc4\x8dias efektyviausias gyv\xc5\xabn\xc5\xb3 gerov\xc4\x97s labdaras, pataria kaip labdaroms b\xc5\xabti efektyvesn\xc4\x97ms, kaip efektyviausia savanoriauti gyv\xc5\xabn\xc5\xb3 gerov\xc4\x97s srityje. \xc5\xa0iuo metu visos 3 j\xc5\xb3 rekomenduojamos labdaros sprend\xc5\xbeia gerov\xc4\x97s problemas intensyvioje gyvulininkyst\xc4\x97je, s\xc4\x97kmingai ragindamos kompanijas pagerinti gyv\xc5\xabnams s\xc4\x85lygas, ma\xc5\xbeindamos m\xc4\x97sos paklaus\xc4\x85. Gyv\xc5\xabn\xc5\xb3 labdar\xc5\xb3 vertintojai atkreipia d\xc4\x97mes\xc4\xaf, kad intensyvioje gyvulininkyst\xc4\x97je gyvena nepalyginamai daugiau gyv\xc5\xabn\xc5\xb3 nei gyv\xc5\xabn\xc5\xb3 prieglaudose, bet gyv\xc5\xabn\xc5\xb3 prieglaudoms aukojama daug daugiau pinig\xc5\xb3. Effective Altruism Foundation (liet. efektyvaus altruizmo fondas) taip pat ie\xc5\xa1ko efektyvi\xc5\xb3 b\xc5\xabd\xc5\xb3 suma\xc5\xbeinti laukini\xc5\xb3 gyv\xc5\xabn\xc5\xb3 kan\xc4\x8di\xc4\x85.\n_START_SECTION_\nGlobalini\xc5\xb3 katastrof\xc5\xb3 rizikos ma\xc5\xbeinimas\n_START_PARAGRAPH_\nPotencialus ateityje gyvensian\xc4\x8di\xc5\xb3 \xc5\xbemoni\xc5\xb3 skai\xc4\x8dius yra mil\xc5\xbeini\xc5\xa1kas: \xc5\xbemonija gali kolonizuoti kitas planetas, klest\xc4\x97ti milijonus ar net milijardus met\xc5\xb3. Bet pasak Future Of Humanity Institute (liet. \xc5\xbdmonijos ateities intsituto) apskai\xc4\x8diavim\xc5\xb3, tikimyb\xc4\x97 kad \xc5\xbemonija i\xc5\xa1nyks iki 2100 met\xc5\xb3 yra apie 19\xc2\xa0%. Nepaisant to, \xc5\xa1i\xc5\xb3 gr\xc4\x97smi\xc5\xb3 tyrimams mosklininkai skiria labai ma\xc5\xbeai d\xc4\x97mesio. Dalis efektyvi\xc5\xb3 altruist\xc5\xb3 mano kad \xc5\xbemonijos i\xc5\xa1nykimo tikimyb\xc4\x97s suma\xc5\xbeinimas yra viena svarbiausi\xc5\xb3 \xc5\xa1ios kartos pareig\xc5\xb3 ir tiria kaip suma\xc5\xbeinti rizikas susijusias su technologiniu singuliarumu, nanotechnologijomis, biotechnologijomis ir t. t.'